<classify> KAMPUNI kutoka Ujerumani ya KNAUF inayotengeneza jasi na vifaa vingine vya kisasa vya ujenzi katika eneo la Mkuranga mkoani Pwani, imetakiwa kuongeza uzalishaji wa bidhaa hizo.Agizo hilo lilitolewa na Makamu wa Rais, Samia Suluhu Hassan, alipotembelea kiwanda cha kampuni hiyo hivi karibuni kwenye ziara yake mkoani Pwani. Baada ya ziara hiyo, Samia alisema amejionea uwekezaji mkubwa unaoendelea kufanywa na kampuni hiyo wa kuzalisha bidhaa bora za ujenzi na kuitaka kuongeza uzalishaji.Makamu wa Rais alisema serikali itaendelea kujenga mazingira mazuri ya uwekezaji nchini, ikiwamo kukabiliana na changamoto ya umeme. Aliwataka wawekezaji kutangaza bidhaa zao watanzania wajue kuwa bidhaa walizozoea kununua nje ya nchi, sasa zinapatikana nchini.Mkurugenzi Mkuu wa kampuni hiyo, Zachopolous Georgions, alimweleza Makamu wa Rais, aliyeongozana na viongozi mbalimbali wa serikali kuwa hadi kufikia sasa kampuni imewekeza zaidi ya Sh bilioni 20 na inaendelea kufanya uwekezaji.Alisema lengo ni kuhakikisha bidhaa bora za ujenzi, zinazalishwa nchini kukidhi ongezeko la masoko yaliyopo sambamba na ya kwenye nchi jirani. Georgions alisema kampuni hiyo imewekeza katika biashara ya jasi Kanda ya Afrika Mashariki na imechagua Tanzania kama makao yake makuu.Kwamba kampuni hiyo ilianza rasmi shughuli zake nchini miaka mitatu iliyopita na imeajiri Watanzania wengi kupitia uwekezaji wake. Mkurugenzi huyo alisema kwa sasa kampuni inatengeneza jasi kutokana na mahitaji ya wateja wake na kwa kuanzia inatengeneza jasi zenye ukubwa wa milimita tisa hadi 12, ambazo ni nzuri katika kukinga nyumba dhidi ya moto na unyevu, unaosababishwa na maji ya mvua.Tunatumia teknolojia mpya ya utengenezaji wa jasi ambayo inawezesha matumizi ya chuma mahali ambako zamani zilikuwa zinawekwa mbao. Teknolojia hiyo tayari imeanza kutumika katika kiwanda cha Mkuranga.Pia tunatengeneza unga maalumu wa jasi ambao unaweza kutumika kwenye ujenzi hata wa nyumba za gharama nafuu, alisema Georgions. Alisema KNAF Tanzania pia ina mradi maalumu wa kufundisha vijana wa kitanzania kuhusu teknolojia mpya za ufungaji na utengenezaji wa jasi. Wanapohitimu wanapatiwa vyeti vinavyotambulika dunia nzima katika sekta ya ujenzi, vinavyowawezesha kufanya kazi katika nchi nyinginezo duniani.  <topic>: KITAIFA 